Vindzorai
Vindzorų dinastija (angl. House of Windsor), iki 1917 m. vadinta Saksų-Koburgų ir Gotos dinastija (angl. House of Saxe-Coburg and Gotha, vok. Haus Sachsen-Coburg und Gotha) – Jungtinės Karalystės karalių dinastija, valdanti nuo 1901 m. Vindzorai perėmė britų sostą iš Hanoverių, kai 1901 m. mirė paskutinė šios giminės monarchė Viktorija. Britų sostą yra užėmę šeši Vindzorų monarchai: Eduardas VII (1901–1910), Jurgis V (1910–1936), Eduardas VIII (1936), Jurgis VI (1936–1952), Elžbieta II (1952–2022) ir Karolis III (nuo 2022). Karolio III vyriausias sūnus princas Viljamas yra sosto įpėdinis.